**Biroul Permanent al**

**Parlamentului Republicii Moldova**

În conformitate cu prevederile art.73 din Constituţia Republicii Moldova şi art.47(44) din Regulamentul Parlamentului se înaintează cu titlu de iniţiativă legislativă proiectul de Lege pentru modificarea şi completarea unor acte legislative.

Anexe:

1. Proiectul de lege
2. Nota informativă

**Deputat în Parlamentul Republicii Moldova,**

**Vadim COJOCARU**

Proiect

**LEGE**

**pentru modificarea şi completarea unor acte legislative**

Parlamentul adoptă prezenta lege organică.

**Articolul I**. – Codul fiscal, nr.1163-XIII din 24 aprilie 1997 (Monitorul Oficial al Republicii Moldova, 2007, ediţie specială) se modifică şi se completează după cum urmează:

1. Articolul 347, după alineatul (1) se completează cu un nou alineat (11) şi (12) cu următorul conţinut:

„(11) Deţinătorii autoturismelor neînmatriculate în Republica Moldova care intră şi se află pe teritoriul ţării pe o perioadă de peste 90 de zile pe parcursul a 12 luni consecutive sunt obligaţi să se asigure pe perioada respectivă la companiile de asigurări din Republica Moldova.

(12) Deţinătorii autoturismelor neînmatriculate în Republica Moldova cu termenul de exploatare mai mare de 7 ani, care intră şi se află pe teritoriul ţării pe o perioadă de peste 90 de zile pe parcursul a 12 luni consecutive sunt obligaţi să efectueze testarea tehnică obligatorie a autoturismului în Republica Moldova.”

1. După Anexa nr.2 al Titlului IX se completează cu o Anexă nouă nr.21 cu următorul conţinut:

„Taxa pentru folosirea drumurilor Republicii Moldova de către autoturisme neînmatriculate în Republica Moldova

|  |  |  |
| --- | --- | --- |
| 1. | Obiectul impunerii | pentru intrarea şi aflarea în ţară pe o perioadă de peste 90 zile pe parcursul a 12 luni consecutive, euro/lună |
| 1. | Autoturisme | 50 |
| 2. | Remorci la autoturisme | 5 |

**Articolul II**. – Articolul 1841 din Codul vamal, nr.1149-XIV din 20.07.2000 (Monitorul Oficial al Republicii Moldova, ediţie specială din 01.01.2007), cu modificările şi completările ulterioare, se modifică după cum urmează:

la alineatele (1) şi (3) cuvintele „pe un termen de pînă la 90 de zile pe parcursul unui an calendaristic” se exclud.

**Articolul III**. – Articolul 10 din Legea cu privire la modul de introducere şi scoatere a bunurilor de pe teritoriul Republicii Moldova de către persoane fizice, nr.1569-XV din 20.12.2002, cu modificările şi completările ulterioare, se modifică după cum urmează:

la alineatul (3) cuvintele „pe un termen de pînă la 90 de zile” se exclud;

la alineatul (32) cuvintele „pe un termen de peste 90 de zile pe parcursul unui an calendaristic” se exclud.

**PREŞEDINTELE PARLAMENTULUI**

**Notă informativă**

**la proiectul de lege pentru modificarea**

**şi completarea unor acte legislative**

Prezentul proiect de lege este elaborat în rezultatul protestelor efectuate de către şoferii care dispun de autoturisme neînmatriculate în Republica Moldova, care sunt împotriva prevederilor legislaţiei care obligă şoferii să-şi scoată autoturismele peste hotare în termen de 90 de zile de la intrarea în ţara noastră şi pot reveni abia peste 9 luni.

Astfel, prin proiectul de lege menţionat se propune permiterea intrarea pe teritoriul ţării a autoturismelor neînmatriculate în Republica Moldova în regim de admitere temporară cu următoarele condiţii şi anume cu achitarea taxei pentru folosirea drumurilor Republicii Moldova de către autoturismele ce se vor afla pe o perioadă de peste 90 de zile pe parcursul a 12 luni consecutive, deţinătorii acestor autoturisme vor fi obligaţi să se asigure la una din companiile de asigurări din Republica Moldova precum şi obligarea trecerii testării tehnice a autoturismelor neînmatriculate în Republica Moldova, dar care au termenul de exploatare mai mare de 7 ani.

În acest context, se propune instituirea unei taxe în fondul rutier în mărime de 50 euro pe lună pentru aflarea pe teritoriul ţării a autoturismelor neînmatriculate în Republica Moldova pe o perioadă de peste 90 de zile pe parcursul a 12 luni consecutive.

Pentru persoanele care deţin autoturismele respective introduse în regimul de admitere temporară ce se încadrează în termenul de 90 de zile nu vor cădea sub incidenţa condiţiilor menţionate.

Astfel, promovarea proiectului de lege va soluţiona în mare parte problema invocată de către unele persoanele fizice rezidente şi nerezidente care folosesc mijloace de transport cu numere străine pe teritoriul ţării din care considerente solicităm examinarea şi adoptarea acestuia.

**Vadim COJOCARU,**

**Deputat în Parlament**